Pienituloiselle isommat prosentit, suurituloiselle suuremmat eurot, paljastaa Valtiovarainministeriön laskelma.

Valtiovarainministeriö on laskenut, miten tuloverotus muuttuu ensi vuonna eri tulotasoilla.

Laskelmat löytyvät hallituksen lakiesityksestä ensi vuoden tuloveroasteikoiksi.

Hallitus lupasi keventää kaikkien verotusta, ja etenkin pieni- ja keskituloisten verotusta.

Esimerkkilaskelmassa on laskettu lapsettoman alle 53-vuotiaan palkansaajan verotus keskimääräisillä kunnallis- ja kirkollisveroilla sekä muilla palkasta perittävillä maksuilla.

Pienemmillä ansiotuloilla verotus kevenee suhteellisesti eniten. Esimerkiksi 20 000 euron vuosituloilla verotus kevenee ensi vuonna 1,16 prosenttiyksikköä ja 100 000 euron vuosituloilla veroja maksetaan 0,41 prosenttiyksikköä vähemmän.

Sen sijaan euromääräisesti verokevennyksestä hyötyvät eniten suurituloiset. Jos 20 000 euron vuosipalkasta jää 232 euroa enemmän ensi vuonna käteen, sadan tonnin vuosituloista käteen jää noin kaksi kertaa enemmän euroja, 410 euroa.

Hallitus on myös lupaillut eläkeläisille samansuuruiset verokevennykset kuin palkansaajille, mutta palkansaajat saavat 20 000–50 000 tulotasoilla 0,17–0,57 prosenttia suuremmat verokevennykset kuin eläkeläiset.

Jos taulukko ei näy, katso se klikkaamalla tästä.